РЕГЛАМЕНТ ЗА ИЗПЪЛНЕНИЕ (ЕС) 2022/1942 НА КОМИСИЯТА

от 13 октомври 2022 година

за изменение на Регламент за изпълнение (ЕС) 2018/2019 по отношение на някои растения за засаждане от вида Jasminum polyanthum Franchet с произход от Уганда, за изменение на Регламент за изпълнение (ЕС) 2020/1213 по отношение на фитосанитарните мерки за въвеждането на посочените растения за засаждане на територията на Съюза и за поправка на Регламент за изпълнение (ЕС) 2020/1213 по отношение на фитосанитарните мерки за въвеждането на някои растения за засаждане от вида Jasminum polyanthum Franchet с произход от Израел на територията на Съюза

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. а защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 42, параграф 4, трета алинея от него,

като има предвид, че:

(1) Въз основа на предварителна оценка на риска, с Регламент за изпълнение (ЕС) 2018/2019 на Комисията (2) е изготвен списък на високорисковите растения, растителни продукти и други обекти.

(2) С Регламент за изпълнение (ЕС) 2018/2018 на Комисията (3) се установяват конкретни правила относно процедурата за извършване на оценката на риска, посочена в член 42, параграф 4 от Регламент (ЕС) 2016/2031, по отношение на тези високорискови растения, растителни продукти и други обекти.

(3) След предварителна оценка един вид и 34 рода растения за засаждане с произход от всички трети държави бяха включени в приложението към Регламент за изпълнение (ЕС) 2018/2019 като високорискови растения. Това приложение включва рода Jasminum L.

(4) Списъкът на растенията, растителните продукти или другите обекти, които са заличени от приложението към Регламент за изпълнение (ЕС) 2018/2019 и които могат да бъдат въвеждани или придвижвани на територията на Съюза само ако са изпълнени специални изисквания, е предвиден в Регламент за изпълнение (ЕС) 2020/1213 на Комисията (4).

(5) На 4 декември 2019 г. Уганда подаде до Комисията искане за износ за Съюза на невкоренени резници от Jasminum polyanthum Franchet. Искането беше подкрепено със съответното техническо досие.

(6) На 31 март 2022 г. Европейският орган за безопасност на храните („Органът“) прие научно становище относно оценката на риска от стоката, състояща се от невкоренени резници от Jasminum polyanthum Franchet, от Уганда (5). Органът определи Bemisia tabaci (неевропейски популации), Coccus viridis, Diaphania indica, Pulvinaria psidii, Scirtothrips dorsalis и Selenaspidus articulatus като вредители от значение за посочените растения за засаждане.

(7) Органът направи оценка на мерките за намаляване на риска, описани в досието, по отношение на Bemisia tabaci (неевропейски популации), Coccus viridis, Diaphania indica, Pulvinaria psidii, Scirtothrips dorsalis и Selenaspidus articulatus и оцени вероятността стоката да бъде свободна от тези вредители.

(8) Въз основа на това становище се счита, че фитосанитарният риск от въвеждането на територията на Съюза на невкоренени резници от вида Jasminum polyanthum Franchet, с произход от Уганда, е снижен до приемливо равнище, при условие че се прилагат съответни мерки за намаляване на риска от вредители по посочените растения за засаждане. Вследствие на това невкоренените резници от Jasminum polyanthum Franchet с произход от Уганда вече не следва да се считат за високорискови растения.

(9) Поради това приложението към Регламент за изпълнение (ЕС) 2018/2019 следва да бъде съответно изменено.

(10) Мерките, описани от Уганда в досието, се считат за достатъчни за намаляване до приемливо ниво на риска от въвеждане на стоката на територията на Съюза. Поради това посочените мерки следва да бъдат приети като фитосанитарни изисквания за внос, за да се гарантира фитосанитарната защита срещу въвеждането на посочената стока на територията на Съюза.

(11) Bemisia tabaci (неевропейски популации) и Scirtothrips dorsalis са включени като карантинни вредители от значение за Съюза в приложение II към Регламент за изпълнение (ЕС) 2019/2072 на Комисията (6). Coccus viridis, Pulvinaria psidii и Selenaspidus articulatus все още не са включени в списъка на карантинните вредители от значение за Съюза, но могат да отговарят на условията за включване след извършването на пълна оценка на риска.

(12) Поради това приложението към Регламент за изпълнение (ЕС) 2020/1213 следва да бъде съответно изменено.

(13) В становището на Органа се посочва, че до момента няма данни за Diaphania indica, свързани с Jasminum polyanthum Franchet като гостоприемник. Поради това не са необходими изисквания за внос по отношение на този вредител.

(14) С Регламент за изпълнение (ЕС) 2021/419 (7) беше изменен Регламент за изпълнение (ЕС) 2018/2019, като се уточни, че е забранено въвеждането в Съюза на растения за засаждане от Jasminum L., различни от невкоренени резници от растения за засаждане от вида Jasminum polyanthum Franchet с произход от Израел. Приложението към Регламент за изпълнение (ЕС) 2020/1213 беше изменено, за да бъдат включени фитосанитарните изисквания за внос, необходими, за да се гарантира, че рискът от въвеждането на тези растения за засаждане в Съюза от Израел е приемлив. Тези фитосанитарни изисквания погрешно включваха мерки по отношение на Scirtothrips dorsalis, карантинен вредител от значение за Съюза. Тъй като съгласно член 5, параграф 1 от Регламент (ЕС) 2016/2031 е забранено въвеждането, движението, държането, размножаването или освобождаването на територията на Съюза на карантинни вредители от значение за Съюза, не беше необходимо в приложението към Регламент за изпълнение (ЕС) 2020/1213 да се включват каквито и да било мерки по отношение на Scirtothrips dorsalis.

(15) Поради това приложението към Регламент за изпълнение (ЕС) 2020/1213 следва да бъде съответно поправено.

(16) С цел спазване на задълженията на Съюза, произтичащи от Споразумението на Световната търговска организация за прилагането на санитарни и фитосанитарни мерки (8), вносът на невкоренени резници от Jasminum polyanthum Franchet от Уганда следва да бъде възобновен във възможно най-кратък срок. Поради това настоящият регламент следва да влезе в сила на третия ден след деня на публикуването му в Официален вестник на Европейския съюз.

(17) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложението към Регламент за изпълнение (ЕС) 2018/2019 се изменя в съответствие с приложение I към настоящия регламент.

Член 2 Приложението към Регламент за изпълнение (ЕС) 2020/1213 се изменя в съответствие с приложение II към настоящия регламент.

Член 3 Приложението към Регламент за изпълнение (ЕС) 2020/1213 се поправя в съответствие с приложение III към настоящия регламент.

Член 4 Настоящият регламент влиза в сила на третия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 13 октомври 2022 година. За Комисията Председател Ursula VON DER LEYEN

(1) ОВ L 317, 23.11.2016 г., стр. 4.

(2) Регламент за изпълнение (ЕС) 2018/2019 на Комисията от 18 декември 2018 г. за изготвяне на временен списък на високорискови растения, растителни продукти или други обекти по смисъла на член 42 от Регламент (ЕС) 2016/2031, както и списък на растения, за чието въвеждане в Съюза не се изискват фитосанитарни сертификати по смисъла на член 73 от посочения регламент (ОВ L 323, 19.12.2018 г., стр. 10).

(3) Регламент за изпълнение (ЕС) 2018/2018 на Комисията от 18 декември 2018 г. за установяване на конкретни правила относно процедурата за извършване на оценката на риска на високорискови растения, растителни продукти и други обекти по смисъла на член 42, параграф 1 от Регламент (ЕС) 2016/2031 на Европейския парламент и на Съвета (ОВ L 323, 19.12.2018 г., стр. 7).

(4) Регламент за изпълнение (ЕС) 2020/1213 на Комисията от 21 август 2020 г. относно фитосанитарните мерки за въвеждането в Съюза на определени растения, растителни продукти и други обекти, които са заличени от приложението към Регламент за изпълнение (ЕС) 2018/2019 (ОВ L 275, 24.8.2020 г., стр. 5).

(5) Група на ЕОБХ по растително здраве, 2022 г. Scientific Opinion on the commodity risk assessment of Jasminum polyanthum unrooted cuttings from Uganda („Научно становище относно оценката на риска от стоката, състояща се от невкоренени резници от Jasminum polyanthum, от Уганда“). EFSA Journal (Бюлетин на ЕОБХ) 2022;20(5):7300, стр. 83. https://doi.org/10.2903/j.efsa.2022.7300.

(6) Регламент за изпълнение (ЕС) 2019/2072 на Комисията от 28 ноември 2019 година за установяване на еднакви условия за изпълнението на Регламент (ЕС) 2016/2031 на Европейския парламент и на Съвета за защитните мерки срещу вредителите по растенията, за отмяна на Регламент (ЕО) № 690/2008 на Комисията и за изменение на Регламент за изпълнение (ЕС) 2018/2019 на Комисията (OB L 319, 10.12.2019 г., стр. 1).

(7) Регламент за изпълнение (ЕС) 2021/419 на Комисията от 9 март 2021 г. за изменение на Регламент за изпълнение (ЕС) 2018/2019 по отношение на някои растения за засаждане от вида Jasminum polyanthum Franchet с произход от Израел и за приспособяване на кодовете по Комбинираната номенклатура за вида Ullucus tuberosus, както и за изменение на Регламент за изпълнение(ЕС) 2020/1213 по отношение на фитосанитарните мерки за въвеждането на тези растения за засаждане на територията на Съюза (ОВ L 83, 10.3.2021 г., стр. 6).

(8) Споразумение на Световната търговска организация за прилагането на санитарни и фитосанитарни мерки, https://www.wto.org/english/tratop_e/sps_e/spsagr_e.htm.